Iskelmälaulaja Jari Sillanpää on joutunut rikostutkinnan kohteeksi lapsipornoon liittyvässä jutussa.

Helsingin poliisi epäilee Sillanpäätä sukupuolisiveellisyyttä loukkaavan lasta esittävän kuvan hallussapidosta.

Sillanpään asianajaja Riitta Leppiniemi ei halua kommentoida Helsingin poliisin tutkintaa millään tavalla.

Leppiniemi kuitenkin toteaa, ettei Sillanpää ole epäiltynä keskusrikospoliisin tekemässä laajassa lapsipornorinkitutkinnassa, jossa useita henkilöitä eri maista epäillään lapsipornorikoksista.

– Minulle kerrotun mukaan Sillanpäätä ei epäillä keskusrikospoliisin lapsipornoon liittyvässä jutussa, Leppiniemi sanoo Ylelle.

Sillanpään tietokone tutkinnan kohteena

Iltalehti kertoi eilen, (siirryt toiseen palveluun)että Sillanpään muistitikulta löytyi lapsipornoon viittaavaa materiaalia. Lehti myös kertoi, että poliisi olisi palauttanut kyseisen muistikortin takaisin Sillanpäälle.

Poliisi ei kuitenkaan koskaan palauta kesken tutkintaa sellaista muistitikkua tai muuta materiaalia, jolta löytyy lapsipornoon liittyvää materiaalia.

Ylen tietojen mukaan Sillanpäähän kohdistuvan tutkinnan kohteena ei ole Sillanpään muistitikku, vaan hänen tietokoneensa. Poliisi selvittää, onko Sillanpään tietokoneella katsottu, tai onko koneelle tallennettu lapsipornomateriaalia.

Sillanpää kiistää Facebook-kirjoituksessaan katsoneensa tai pitäneensä hallussaan lapsipornomateriaalia tietokoneellaan.

– Kotonani järjestetyissä juhlissa koneita ovat voineet käyttää juhliin osallistujat. Minulla ei ole ollut mitään tietoa tällaisesta toiminnasta. En ollut koskaan nähnytkään poliisissa esitettyjä kuvia tai videota. En ole pitänyt hallussani lasta loukkaavaa kuvamateriaalia, Sillanpää kirjoittaa facebook-sivuillaan.

Tästä pääset lukemaan (siirryt toiseen palveluun) Sillanpään facebook-kirjoituksen kokonaan.

"Poliisi on päättänyt palauttaa takavarikoidut laitteet"

Jari Sillanpään asianajaja Riitta Leppiniemi oli yhteydessä Yleen torstaina iltapäivällä.

Leppiniemi kertoo, että poliisi on tehnyt päätöksen Sillanpäätä koskevassa takavarikkoasiassa.

– Poliisi on päättänyt palauttaa Sillanpäälle takaisin kaikki häneltä takavarikoidut laitteet muistikortteineen, Leppiniemi kertoo.

Helsingin poliisin tekemästä takavarikkopäätöksestä huolimatta Sillanpäätä epäillään edelleen sukupuolisiveellisyyttä loukkaavan lasta esittävän kuvan hallussapidosta.

Poliisi vaikenee tutkinnasta

Poliisi ei kommentoi Sillanpäähän kohdistuvaa tutkintaa.

Helsingin poliisilaitoksen apulaispäällikkö Heikki Kopperoinen sanoo, että poliisi ei vahvista, mutta ei myöskään kiistä asiaa.

– Asian laatu on sellainen, että me emme voi lähteä suuntaan tai toiseen ottamaan kantaa tässä asiassa, Kopperoinen sanoo Ylelle.

23.8.2018 klo 14.20 juttuun lisätty kappale "Poliisi on päättänyt palauttaa takavarikoidut laitteet"